Arriba a Burjassot el boig cabaret de ”La jaula de grillos”, un cant a la tolerància de Saga Producciones
2025-07-24

Els amants de l’espectacle amb lletres majúscules tenen la cita de l’any, divendres que ve 21 de desembre, a Burjassot. Serà el dia en què arribe, al Centre Cultural Tívoli, el més eixelebrat dels cabarets amb “La jaula de grillos”, de la mà de la companyia valenciana Saga Producciones. José Saiz produeix, dirigeix i protagonitza aquest text del francés Jean Poiret, estrenat en 1973, el qual ha donat lloc a musicals a Broadway, arribant fins i tot a Hollywood, amb la seua adaptació al cinema en 1996.

A Burjassot, la representació de “La jaula de grillos” tindrà lloc a les 20h i el preu de les entrades és de 6 euros. Ja estan a la venda i es poden adquirir on line, a través de ServiEntradas o físicament, en la Casa de Cultura. També podran adquirir-se en el Tívoli, el mateix divendres, des de les 19h, hora en què quedarà oberta la taquilla.

La versió de Saga Produccioes, que porta ja més de setanta representacions en nombrosos escenaris espanyols, alterna la història personal dels seus protagonistes amb grans números musicals de la història de la música, signats, entre altres estreles, per Village People, Gloria Estefan o Gloria Gaynor. La història d’aquesta bogíssima gàbia de grills presenta als espectadors a Alvin i César, una parella homosexual, amos d’un cabaret, que viuen tranquils i sense sobresalts. Ara bé, la seua tranquil·litat s’esvairà davant les imminents noces de Josean, el fill de César, amb la filla d’un senador ultraconservador. El polític, que desitja promocionar els valors tradicionals de la vida familiar, decideix visitar a la família del nuvi, i serà llavors quan Alvin i César posen les seues vides potes cap amunt, intentant ser qui no són per a no disgustar al seu benvolgut fill.

Aquest és el germen, dramàtic i còmic alhora, a partir del qual es desenvolupen dues hores d’espectacle conduïdes per José Saiz, director i actor que encarna al gran mestre de cerimònies, ja que és ell qui va donant pas i sentit a l’autèntic protagonista del xou: el cabaret. Un cabaret farcit de molt diferents estils, coreografiats tots per Lina Martínez. Claqué, disc, salsa i més opcions musicals serveixen com a fil argumental, per a una comèdia molt cuidada, a nivell d’interpretació, coreografia, música i veus en directe, amb cançons mundialment conegudes, versionades al castellà.

L’obra, a més és un vertader al·legat per la tolerància, ja que, en paraules del seu director, “els que aparentment i a ulls d’alguns són “uns pervertits”, acaben donant una classe de moral, respecte i tolerància a aquells que sota una pell de “moralment íntegres” caben sent fem. Però, afortunadament, en aquesta gàbia de grills, cadascú acaba en el lloc que mereix”.